
A ragaszkodás fogalma a théraváda és a dzsaina tanításokban

Kulcsszavak: buddhizmus; dzsainizmus; ragaszkodás; függő keletkezés; Páli Kánon
Dolgozatomban és előadásomban arra vállakozom, hogy a téma rövid bevezetése után megvizsgálom a ragaszkodás fogalmát két olyan közösség (korai buddhista és dzsaina) tanaiban, melyek az ún. sramana (erdei aszkéta) hagyományvonal képviselői voltak i.e. 500 körül Indiában. A buddhista Páli Kánonban elsősorban a páli upādāna, a dzsaina tanításokban pedig a szanszkrit parigraha, ill. aparigraha kifejezések tartalmát, értelmezési lehetőségeit tárgyalom, ill. azokat a tanításokat ismertetem, amelyekben fontos szerepet játszik a címben megjelölt fogalom. Kitérek a tanítások közötti összefüggésekre, valamint összevetem a két közösség tanításait azt remélve, hogy az elemzés és összehasonlítás által a tanítások mélyebb megértésére nyílik lehetőség.



